CELEX: 
Language: el
Date: 2021-01-26 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κατ’ εξουσιοδότηση κανονισμού (ΕΕ) αριθ. 667/2014 της Επιτροπής όσον αφορά το περιεχόμενο του φακέλου που πρέπει να υποβάλλει ο ελεγκτής στην Ευρωπαϊκή Αρχή Κινητών Αξιών και Αγορών, το δικαίωμα ακρόασης όσον αφορά τις προσωρινές αποφάσεις και την κατάθεση προστίμων και περιοδικών χρηματικών ποινών

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η Ευρωπαϊκή Αρχή Κινητών Αξιών και Αγορών (στο εξής: ΕΑΚΑΑ) είναι αρμόδια για την καταχώριση και την εποπτεία των αρχείων καταγραφής συναλλαγών στην Ευρωπαϊκή Ένωση. Τον Μάρτιο του 2014 η Επιτροπή εξέδωσε τον κατ’ εξουσιοδότηση κανονισμό (ΕΕ) αριθ. 667/2014, όσον αφορά τους διαδικαστικούς κανόνες σχετικά με τα πρόστιμα που επιβάλλονται σε αρχεία καταγραφής συναλλαγών από την ΕΑΚΑΑ, συμπεριλαμβανομένων κανόνων για το δικαίωμα υπεράσπισης
                  1
               , για τη συμπλήρωση του κανονισμού (ΕΕ) αριθ. 648/2012 για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών
                  2
                (στο εξής: κανονισμός για τις υποδομές των ευρωπαϊκών αγορών, κανονισμός EMIR).
            
            
               Ο κανονισμός (ΕΕ) 2019/834, της 20ής Μαΐου 2019, για την τροποποίηση του κανονισμού EMIR δημοσιεύτηκε στην Επίσημη Εφημερίδα της Ευρωπαϊκής Ένωσης στις 28 Μαΐου 2019
                  3
                (στο εξής: αναθεώρηση EMIR REFIT, αναθεώρηση του κανονισμού EMIR στο πλαίσιο του προγράμματος REFIT για τη βελτίωση της καταλληλότητας και της αποδοτικότητας του κανονιστικού πλαισίου). Όσον αφορά τους διαδικαστικούς κανόνες σχετικά με τα πρόστιμα που επιβάλλονται σε αρχεία καταγραφής συναλλαγών από την ΕΑΚΑΑ, η αναθεώρηση EMIR REFIT εισάγει διάφορες αλλαγές που αφορούν τα δικαιώματα πρόσβασης στον φάκελο των προσώπων που αποτελούν αντικείμενο ερευνών (συμπεριλαμβανομένων των περιορισμών στην εν λόγω πρόσβαση που εξαιρούν τα εσωτερικά προπαρασκευαστικά έγγραφα της ΕΑΚΑΑ και άλλες εμπιστευτικές πληροφορίες), το ύψος των προστίμων και των περιοδικών χρηματικών ποινών που μπορεί να επιβάλλει η ΕΑΚΑΑ σε αρχεία καταγραφής συναλλαγών και το δικαίωμα υπεράσπισης. 
            
            
               Ειδικότερα, όσον αφορά το δικαίωμα υπεράσπισης, η αναθεώρηση EMIR REFIT παρέχει στην ΕΑΚΑΑ τη δυνατότητα να εκδίδει προσωρινές αποφάσεις για την επιβολή ορισμένων εποπτικών μέτρων σε πρόσωπα για τα οποία διεξάγονται διαδικασίες, χωρίς προηγούμενη ακρόασή τους, όταν απαιτούνται επείγουσες ενέργειες προκειμένου να προληφθεί επικείμενη και σημαντική ζημία στο χρηματοπιστωτικό σύστημα ή στην ακεραιότητα, τη διαφάνεια, την αποδοτικότητα και την εύρυθμη λειτουργία των χρηματοπιστωτικών αγορών, συμπεριλαμβανομένης της σταθερότητας ή της ορθότητας των στοιχείων που παρέχονται στο αρχείο καταγραφής συναλλαγών. Η αναθεώρηση EMIR REFIT προβλέπει ότι η ΕΑΚΑΑ παρέχει στο πρόσωπο για το οποίο διεξάγονται διαδικασίες τη δυνατότητα ακρόασης το συντομότερο δυνατόν μετά την έκδοση της εν λόγω προσωρινής απόφασης.
            
            
               Προκειμένου να προσαρμοστούν οι ισχύοντες διαδικαστικοί κανόνες ώστε να ληφθούν υπόψη οι αλλαγές που εισήγαγε η αναθεώρηση EMIR REFIT, η παρούσα πρόταση τροποποιεί τον κατ’ εξουσιοδότηση κανονισμό (ΕΕ) αριθ. 667/2014 όσον αφορά τους διαδικαστικούς κανόνες σχετικά με τα πρόστιμα που επιβάλλονται σε αρχεία καταγραφής συναλλαγών από την ΕΑΚΑΑ όπως προβλέπονται στο άρθρο 65 παράγραφος 7 του κανονισμού EMIR. 
            
            
               Η κατ’ εξουσιοδότηση πράξη θα εκδοθεί σύμφωνα με το άρθρο 82 του κανονισμού EMIR και το άρθρο 290 της Συνθήκης για τη λειτουργία της Ευρωπαϊκής Ένωσης.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Διαδικαστικές πτυχές
            
            
               Στις 24 Σεπτεμβρίου 2019 η Επιτροπή ζήτησε από την ΕΑΚΑΑ να διατυπώσει τις απόψεις της (στο εξής: τεχνικές συμβουλές) σχετικά με κατ’ εξουσιοδότηση πράξη της Επιτροπής για την περαιτέρω διευκρίνιση των διαδικαστικών κανόνων για την επιβολή προστίμων σε κεντρικούς αντισυμβαλλομένους τρίτων χωρών που θα εκδοθεί σύμφωνα με το άρθρο 25ι παράγραφος 7 του κανονισμού EMIR. Το αίτημα για την παροχή τεχνικών συμβουλών αφορούσε επίσης πιθανές αλλαγές στον κατ’ εξουσιοδότηση κανονισμό (ΕΕ) αριθ. 667/2014 όσον αφορά τους διαδικαστικούς κανόνες σχετικά με τα πρόστιμα που επιβάλλονται σε αρχεία καταγραφής συναλλαγών από την ΕΑΚΑΑ, συμπεριλαμβανομένων κανόνων για το δικαίωμα υπεράσπισης και διατάξεων περί χρονικών ορίων, ώστε να ληφθούν υπόψη οι τροποποιήσεις του κανονισμού EMIR που επήλθαν μέσω της αναθεώρησης EMIR REFIT. 
            
            
               Η ΕΑΚΑΑ έθεσε το σχέδιο τεχνικών συμβουλών της σε δημόσια διαβούλευση από τις 13 Δεκεμβρίου 2019 έως τις 18 Ιανουαρίου 2020. Πέντε συμμετέχοντες στη διαβούλευση υπέβαλαν παρατηρήσεις οι οποίες κοινοποιήθηκαν δημοσίως, ενώ ένας συμμετέχων απάντησε σε εμπιστευτική βάση. Οι μη εμπιστευτικές απαντήσεις στη διαβούλευση είναι δημοσιευμένες στον δικτυακό τόπο της ΕΑΚΑΑ
                  4
               . Η ΕΑΚΑΑ εξέδωσε τις τελικές τεχνικές συμβουλές της στις 31 Μαρτίου 2020. 
            
            
               Μεταξύ της 28ης Σεπτεμβρίου και της 12ης Οκτωβρίου 2020, η Επιτροπή ζήτησε μέσω γραπτής διαδικασίας τη γνώμη της ομάδας εμπειρογνωμόνων της Ευρωπαϊκής Επιτροπής Κινητών Αξιών (στο εξής: EGESC) σχετικά με το προσωρινό περιεχόμενο της παρούσας κατ’ εξουσιοδότηση πράξης. Η EGESC αποτελείται από εκπροσώπους των κρατών μελών, της Ευρωπαϊκής Κεντρικής Τράπεζας, της γραμματείας της Επιτροπής Οικονομικής και Νομισματικής Πολιτικής του Ευρωπαϊκού Κοινοβουλίου και της ΕΑΚΑΑ. Η Επιτροπή δεν έλαβε παρατηρήσεις από τα μέλη της EGESC σχετικά με την προτεινόμενη προσέγγισή της.
            
            
               Απόψεις των ενδιαφερομένων μερών
            
            
               Όσον αφορά τους διαδικαστικούς κανόνες επιβολής προστίμων από την ΕΑΚΑΑ σε αρχεία καταγραφής συναλλαγών, οι συμμετέχοντες συμφώνησαν εν γένει με την πρόταση της ΕΑΚΑΑ ή δεν αντιτάχθηκαν σε αυτή.
            
            
               Η κύρια πρόταση της ΕΑΚΑΑ αφορά τη θέσπιση νέας διαδικασίας για την έκδοση προσωρινών αποφάσεων. Η διαδικασία αυτή θα παρέχει στην ΕΑΚΑΑ τη δυνατότητα να λαμβάνει εποπτικό μέτρο χωρίς προηγούμενη ακρόαση των ενδιαφερομένων, όταν απαιτούνται επείγουσες ενέργειες προκειμένου να προληφθεί επικείμενη και σημαντική ζημία στο χρηματοπιστωτικό σύστημα ή προκειμένου να προληφθεί επικείμενη και σημαντική ζημία στην ακεραιότητα, τη διαφάνεια, την αποδοτικότητα και την εύρυθμη λειτουργία των χρηματοπιστωτικών αγορών, συμπεριλαμβανομένης της σταθερότητας ή της ορθότητας των στοιχείων που παρέχονται στο αρχείο καταγραφής συναλλαγών.
            
            
               Μολονότι οι λόγοι που οδηγούν στην έκδοση προσωρινής απόφασης στην περίπτωση κεντρικών αντισυμβαλλομένων τρίτων χωρών και στην περίπτωση των αρχείων καταγραφής συναλλαγών, καθώς και το είδος του εποπτικού μέτρου που μπορεί να λάβει η ΕΑΚΑΑ και στις δύο περιπτώσεις, είναι ελαφρώς διαφορετικοί, η ΕΑΚΑΑ προτείνει την εναρμόνιση των διαδικαστικών κανόνων για την έκδοση προσωρινών αποφάσεων σχετικά με τα αρχεία καταγραφής συναλλαγών με τους κανόνες για τους κεντρικούς αντισυμβαλλομένους τρίτων χωρών.
            
            
               Ένας από τους συμμετέχοντες ισχυρίστηκε ότι η εξουσία της ΕΑΚΑΑ να εκδίδει προσωρινές αποφάσεις χωρίς προηγούμενη ακρόαση των ενδιαφερομένων δεν θα πρέπει να θίγει το δικαίωμα ακρόασης από τον ελεγκτή. Ένας από τους συμμετέχοντες πρότεινε η πρόσβαση στον φάκελο να πραγματοποιείται το συντομότερο δυνατόν, και πριν από την έκδοση της προσωρινής απόφασης της ΕΑΚΑΑ, ώστε να παρέχεται στους ενδιαφερομένους όσο το δυνατόν περισσότερος χρόνος για την προετοιμασία της υπεράσπισής τους. Οι συμμετέχοντες ζήτησαν επίσης να αποσαφηνιστεί περαιτέρω η έννοια της «επικείμενης και σημαντικής ζημίας».
            
            
               Είναι σκόπιμο να επισημανθεί ότι η εξουσία της ΕΑΚΑΑ να εκδίδει προσωρινές αποφάσεις χωρίς ακρόαση των ενδιαφερομένων προβλέπεται στον κανονισμό EMIR. Για τους σκοπούς της πρόληψης επικείμενης και σημαντικής ζημίας στα χρηματοπιστωτικά συστήματα, ο κανονισμός EMIR προβλέπει εξαίρεση από τον γενικό κανόνα, σύμφωνα με τον οποίο οι ενδιαφερόμενοι θα πρέπει να καλούνται σε ακρόαση πριν από τη λήψη απόφασης. Προκειμένου να διασφαλιστεί η αποδοτικότητα της διαδικασίας και η αποτελεσματικότητα της εξουσίας της ΕΑΚΑΑ να εκδίδει προσωρινές αποφάσεις, η Επιτροπή συμμερίζεται την άποψη της ΕΑΚΑΑ ότι η εν λόγω εξαίρεση θα πρέπει να ισχύει και για το δικαίωμα ακρόασης από τον ελεγκτή. 
            
            
               Η Επιτροπή επισημαίνει επίσης ότι ο κανονισμός EMIR επιβάλλει στην ΕΑΚΑΑ την υποχρέωση να παρέχει στους ενδιαφερομένους τη δυνατότητα ακρόασης το συντομότερο δυνατόν μετά τη λήψη της προσωρινής απόφασης. Στο πλαίσιο αυτό, η Επιτροπή συμφωνεί με την πρόταση της ΕΑΚΑΑ να παρέχεται η δυνατότητα πρόσβασης στον φάκελο μόλις ο ελεγκτής υποβάλει τα πορίσματά του στην ΕΑΚΑΑ και, ενδεχομένως, προτού η ΕΑΚΑΑ εκδώσει την προσωρινή της απόφαση. Η πρόσβαση στον φάκελο σε αυτό το στάδιο θα παρέχει στους ενδιαφερομένους τη δυνατότητα να προετοιμάζουν και να υποβάλλουν παρατηρήσεις στην ΕΑΚΑΑ νωρίτερα από ό,τι εάν χορηγούνταν πρόσβαση στον φάκελο μόνο μετά την έκδοση της προσωρινής απόφασης της ΕΑΚΑΑ. Προκειμένου να μην υπονομευθεί η αποδοτικότητα της διαδικασίας και η αποτελεσματικότητα της εξουσίας της ΕΑΚΑΑ να εκδίδει προσωρινές αποφάσεις, η Επιτροπή συμφωνεί επίσης ότι η εν λόγω πρόσβαση στον φάκελο δεν θα πρέπει να αναστέλλει την εξουσία της ΕΑΚΑΑ να εκδίδει την προσωρινή απόφαση.
            
         
         
            
               Όσον αφορά την έννοια της «επικείμενης και σημαντικής ζημίας» στα χρηματοπιστωτικά συστήματα, η Επιτροπή υπογραμμίζει ότι το πλαίσιο εντός του οποίου η ΕΑΚΑΑ μπορεί να εκδίδει προσωρινές αποφάσεις ορίζεται από τους συννομοθέτες στον κανονισμό EMIR. Δεν θα πρέπει να ορίζεται περαιτέρω στην κατ’ εξουσιοδότηση πράξη.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Στο άρθρο 1 προβλέπονται οι ακόλουθες αλλαγές στον κατ’ εξουσιοδότηση κανονισμό (ΕΕ) αριθ. 667/2014: 
            
            
               –ο πλήρης φάκελος που πρέπει να υποβάλλει ο ελεγκτής στην ΕΑΚΑΑ, συμπεριλαμβανομένης της έκθεσης πορισμάτων του και αντιγράφου της έκθεσης πορισμάτων βάσει της οποίας πραγματοποιήθηκε η ακρόαση του προσώπου για το οποίο διεξάγεται έρευνα·
            
            
               –η διαδικασία που πλαισιώνει το δικαίωμα ακρόασης από την ΕΑΚΑΑ στην περίπτωση των προσωρινών αποφάσεων·
            
            
               –σε περίπτωση παράλληλης είσπραξης πολλαπλών προστίμων ή περιοδικών χρηματικών ποινών από την ΕΑΚΑΑ, ο υπόλογος της ΕΑΚΑΑ διασφαλίζει την κατάθεσή τους σε διαφορετικούς λογαριασμούς ή επιμέρους λογαριασμούς.
            
            
               Στο άρθρο 2 ορίζεται η ημερομηνία έναρξης ισχύος του τροποποιητικού κατ’ εξουσιοδότηση κανονισμού.
            
            
               4.ΕΚΤΙΜΗΣΗ ΕΠΙΠΤΩΣΕΩΝ
            
            
               Σύμφωνα με το άρθρο 64 παράγραφος 7 του κανονισμού EMIR, η Επιτροπή πρέπει να θεσπίζει κανόνες για τη διαδικασία άσκησης του δικαιώματος επιβολής προστίμων ή περιοδικών χρηματικών ποινών, συμπεριλαμβανομένων διατάξεων σχετικά με το δικαίωμα της υπεράσπισης, διατάξεων περί χρονικών ορίων και διατάξεων για την είσπραξη προστίμων ή περιοδικών χρηματικών ποινών, θεσπίζει δε λεπτομερείς κανόνες σχετικά με τις προθεσμίες για την επιβολή και την εκτέλεση των ποινών.
            
            
               Η Επιτροπή εξέτασε πλήρως όλες τις παρατηρήσεις που έλαβε, συμπεριλαμβανομένων των τεχνικών συμβουλών που παρέσχε η ΕΑΚΑΑ, των απαντήσεων στη δημόσια διαβούλευση της ΕΑΚΑΑ και των παρατηρήσεων που υπέβαλε η EGESC. Σε αυτήν τη βάση, η Επιτροπή προτείνει την έκδοση, σύμφωνα με το άρθρο 64 παράγραφος 7 του κανονισμού EMIR, κατ’ εξουσιοδότηση πράξης για την τροποποίηση του κατ’ εξουσιοδότηση κανονισμού (ΕΕ) αριθ. 667/2014 όσον αφορά τους διαδικαστικούς κανόνες σχετικά με τα πρόστιμα που επιβάλλονται σε αρχεία καταγραφής συναλλαγών από την ΕΑΚΑΑ, συμπεριλαμβανομένων κανόνων σχετικά με το δικαίωμα υπεράσπισης. 
            
            
               Δεν διενεργήθηκε χωριστή εκτίμηση επιπτώσεων για διάφορους λόγους. 
            
            
               Πρώτον, οι βασικές αρχές που αφορούν τους διαδικαστικούς κανόνες σχετικά με τα πρόστιμα που επιβάλλονται από την ΕΑΚΑΑ σε αρχεία καταγραφής συναλλαγών καθορίζονται στα άρθρα 62 έως 68 του κανονισμού EMIR. Η αξιολόγηση των διαφόρων επιλογών πολιτικής έχει ήδη διενεργηθεί από τους συννομοθέτες στο πλαίσιο της έγκρισης του κανονισμού EMIR και των μεταγενέστερων τροποποιήσεων με την αναθεώρηση EMIR REFIT. 
            
            
               Δεύτερον, οι τροποποιήσεις του κατ’ εξουσιοδότηση κανονισμού (ΕΕ) αριθ. 667/2014 που προτείνονται στην παρούσα κατ’ εξουσιοδότηση πράξη καλύπτουν μόνο διαδικαστικές πτυχές, οι οποίες διευκρινίζουν περαιτέρω τους κανόνες που καθορίζονται στον κανονισμό EMIR. Οι τροποποιήσεις αυτές αφορούν το περιεχόμενο του φακέλου που πρέπει να διαβιβάζεται από τον ελεγκτή ΕΑΚΑΑ, το δικαίωμα ακρόασης από τον ελεγκτή και από την ΕΑΚΑΑ σε περίπτωση προσωρινών αποφάσεων της ΕΑΚΑΑ, καθώς και άλλες τροποποιήσεις που αποσκοπούν στην εναρμόνιση των εν λόγω διαδικαστικών κανόνων με εκείνους που εφαρμόζονται στην περίπτωση των κεντρικών αντισυμβαλλομένων τρίτων χωρών. Ως εκ τούτου, οι τροποποιήσεις αυτές έχουν περιορισμένο αντίκτυπο στο κόστος για τα πρόσωπα που αποτελούν αντικείμενο ερευνών ή διαδικασιών.
            
            
               Η Επιτροπή ακολούθησε πιστά τις τεχνικές συμβουλές της ΕΑΚΑΑ. Ωστόσο, στο παρόν τμήμα παρουσιάζονται οι επιλογές πολιτικής που εξέτασε η Επιτροπή. 
            
            
               Περιεχόμενο του φακέλου που πρέπει να υποβάλλει ο ελεγκτής στην ΕΑΚΑΑ
            
            
               Για λόγους διαφάνειας, ο ελεγκτής θα πρέπει πάντα να υποχρεούται να περιλαμβάνει στον φάκελο που υποβάλλει στην ΕΑΚΑΑ όχι μόνο την τελική έκθεση πορισμάτων αλλά και την αρχική έκθεση, βάσει της οποίας οι ενδιαφερόμενοι έχουν υποβάλει παρατηρήσεις. Η υποχρέωση αυτή θα πρέπει να ισχύει ανεξάρτητα από τη σπουδαιότητα των διαφορών μεταξύ των δύο εκθέσεων.
            
            
               Προσωρινές αποφάσεις
            
            
               Η εξουσία της ΕΑΚΑΑ να εκδίδει προσωρινές αποφάσεις χωρίς ακρόαση των ενδιαφερομένων προβλέπεται στον κανονισμό EMIR. Για τους σκοπούς της πρόληψης επικείμενης και σημαντικής ζημίας στα χρηματοπιστωτικά συστήματα, ο κανονισμός EMIR προβλέπει εξαίρεση από τον γενικό κανόνα, σύμφωνα με τον οποίο οι ενδιαφερόμενοι θα πρέπει να καλούνται σε ακρόαση πριν από τη λήψη απόφασης. Προκειμένου να διασφαλιστεί η αποδοτικότητα της διαδικασίας και η αποτελεσματικότητα της εξουσίας της ΕΑΚΑΑ να εκδίδει προσωρινές αποφάσεις, η Επιτροπή συμμερίζεται την άποψη της ΕΑΚΑΑ ότι η εν λόγω εξαίρεση θα πρέπει να ισχύει για το δικαίωμα ακρόασης από τον ελεγκτή. 
            
            
               Ο κανονισμός EMIR επιβάλλει στην ΕΑΚΑΑ την υποχρέωση να παρέχει στους ενδιαφερομένους τη δυνατότητα ακρόασης το συντομότερο δυνατόν μετά τη λήψη της προσωρινής απόφασης. Στο πλαίσιο αυτό, η Επιτροπή συμφωνεί με την πρόταση της ΕΑΚΑΑ να παρέχεται η δυνατότητα πρόσβασης στον φάκελο μόλις ο ελεγκτής υποβάλει τα πορίσματά του στην ΕΑΚΑΑ και, ενδεχομένως, προτού η ΕΑΚΑΑ εκδώσει την προσωρινή της απόφαση. Η πρόσβαση στον φάκελο σε αυτό το στάδιο θα παρέχει στους ενδιαφερομένους τη δυνατότητα να προετοιμάζουν και να υποβάλλουν παρατηρήσεις στην ΕΑΚΑΑ νωρίτερα από ό,τι εάν χορηγούνταν πρόσβαση στον φάκελο μόνο μετά την έκδοση της απόφασης της ΕΑΚΑΑ. Προκειμένου να μην υπονομευθεί η αποδοτικότητα της διαδικασίας και η αποτελεσματικότητα της εξουσίας της ΕΑΚΑΑ να εκδίδει προσωρινές αποφάσεις, η Επιτροπή συμφωνεί επίσης ότι η εν λόγω πρόσβαση στον φάκελο δεν θα πρέπει να αναστέλλει την εξουσία της ΕΑΚΑΑ να εκδίδει την προσωρινή απόφαση. 
            
            
               Όσον αφορά την έννοια της «επικείμενης και σημαντικής ζημίας» στα χρηματοπιστωτικά συστήματα, το πλαίσιο εντός του οποίου η ΕΑΚΑΑ μπορεί να εκδίδει προσωρινές αποφάσεις ορίζεται από τους συννομοθέτες στον κανονισμό EMIR. Δεν θα πρέπει να ορίζεται περαιτέρω στην κατ’ εξουσιοδότηση πράξη.
            
         
         
            
               5.ΔΗΜΟΣΙΟΝΟΜΙΚΕΣ ΕΠΙΠΩΣΕΙΣ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Τα πρόστιμα και οι περιοδικές χρηματικές ποινές που εισπράττει η ΕΑΚΑΑ από αρχεία καταγραφής συναλλαγών δεν συνιστούν έσοδα της ΕΑΚΑΑ κατά τα οριζόμενα στο άρθρο 62 του κανονισμού (ΕΕ) αριθ. 1095/2010. Τα πρόστιμα και οι περιοδικές χρηματικές ποινές που εισπράττει η ΕΑΚΑΑ θα πρέπει να μεταφέρονται στην Επιτροπή και να εγγράφονται στο σκέλος των γενικών εσόδων στον προϋπολογισμό της Ένωσης. 
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 26.1.2021
            
            
               για την τροποποίηση του κατ’ εξουσιοδότηση κανονισμού (ΕΕ) αριθ. 667/2014 της Επιτροπής όσον αφορά το περιεχόμενο του φακέλου που πρέπει να υποβάλλει ο ελεγκτής στην Ευρωπαϊκή Αρχή Κινητών Αξιών και Αγορών, το δικαίωμα ακρόασης όσον αφορά τις προσωρινές αποφάσεις και την κατάθεση προστίμων και περιοδικών χρηματικών ποινών
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών
                  5
               , και ιδίως το άρθρο 64 παράγραφος 7,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) αριθ. 648/2012 τροποποιήθηκε με τον κανονισμό (ΕΕ) 2019/834 του Ευρωπαϊκού Κοινοβουλίου και του Συμβουλίου
                  6
               . Οι τροποποιήσεις αυτές αφορούσαν, μεταξύ άλλων, τον ορισμό των χρηματοοικονομικών αντισυμβαλλομένων, το δικαίωμα πρόσβασης στον φάκελο έρευνας από τα πρόσωπα για τα οποία διεξάγεται έρευνα, τα πρόστιμα που πρέπει να καταβάλλονται από αρχείο καταγραφής συναλλαγών το οποίο έχει διαπράξει, εκ προθέσεως ή εξ αμελείας, μία από τις παραβάσεις που παρατίθενται στο παράρτημα I του κανονισμού (ΕΕ) αριθ. 648/2012, και το δικαίωμα ακρόασης των προσώπων που ενδέχεται να υπόκεινται σε περιοδική χρηματική ποινή.
            
            
               (2)Ο κατ’ εξουσιοδότηση κανονισμός (ΕΕ) αριθ. 667/2014 της Επιτροπής
                  7
                εκδόθηκε βάσει του άρθρου 64 παράγραφος 7 του κανονισμού (ΕΕ) αριθ. 648/2012 και αφορά τους διαδικαστικούς κανόνες σχετικά με τα πρόστιμα που επιβάλλονται σε αρχεία καταγραφής συναλλαγών από την Ευρωπαϊκή Αρχή Κινητών Αξιών και Αγορών (στο εξής: ΕΑΚΑΑ), συμπεριλαμβανομένων κανόνων για το δικαίωμα υπεράσπισης. Δεδομένου ότι οι τροποποιήσεις που επήλθαν στον κανονισμό (ΕΕ) αριθ. 648/2012 με τον κανονισμό (ΕΕ) αριθ. 2019/834 αφορούν τους εν λόγω διαδικαστικούς κανόνες, είναι απαραίτητο να διασφαλιστεί ότι οι εν λόγω τροποποιήσεις αντικατοπτρίζονται επίσης στον κατ’ εξουσιοδότηση κανονισμό (ΕΕ) αριθ. 667/2014.
            
            
               (3)Είναι σημαντικό να διασφαλίζεται διαφάνεια μεταξύ του ελεγκτή που διορίζεται από την ΕΑΚΑΑ σύμφωνα με το άρθρο 64 του κανονισμού (ΕΕ) αριθ. 648/2012 και της ίδιας της ΕΑΚΑΑ. Για τη διασφάλιση της διαφάνειας αυτής απαιτείται ο φάκελος του ελεγκτή να περιέχει τις παρατηρήσεις των προσώπων για τα οποία διεξάγεται η έρευνα, καθώς και την έκθεση πορισμάτων βάσει της οποίας τα εν λόγω πρόσωπα υπέβαλαν τις παρατηρήσεις τους.
            
            
               (4)Σύμφωνα με το άρθρο 67 παράγραφος 1 δεύτερο εδάφιο του κανονισμού (ΕΕ) αριθ. 648/2012, εάν απαιτείται επείγουσα δράση, η ΕΑΚΑΑ μπορεί να εκδίδει προσωρινές αποφάσεις χωρίς προηγούμενη ακρόαση των προσώπων που αποτελούν αντικείμενο έρευνας ή διαδικασιών. Για τη διασφάλιση της αποτελεσματικότητας της εξουσίας της ΕΑΚΑΑ να εκδίδει προσωρινές αποφάσεις, τα πρόσωπα που αποτελούν αντικείμενο έρευνας δεν θα πρέπει να έχουν δικαίωμα πρόσβασης στον φάκελο ούτε δικαίωμα ακρόασης προτού ο ελεγκτής υποβάλει τον φάκελο με τα πορίσματά του στην ΕΑΚΑΑ ή προτού η ΕΑΚΑΑ εκδώσει την προσωρινή της απόφαση. Ωστόσο, για να γίνονται σεβαστά τα δικαιώματα υπεράσπισης, τα πρόσωπα για τα οποία διεξάγεται έρευνα θα πρέπει να έχουν το δικαίωμα πρόσβασης στον φάκελο μόλις ο ελεγκτής υποβάλει τον φάκελο με την έκθεση πορισμάτων του στην ΕΑΚΑΑ, καθώς και το δικαίωμα ακρόασης το συντομότερο δυνατόν μετά την έκδοση της προσωρινής απόφασης από την ΕΑΚΑΑ.
            
            
               (5)Σύμφωνα με το άρθρο 68 παράγραφος 5 του κανονισμού (ΕΕ) αριθ. 648/2012, τα ποσά των προστίμων και των περιοδικών χρηματικών ποινών που εισπράττονται από την ΕΑΚΑΑ πρέπει να διοχετεύονται στον γενικό προϋπολογισμό της Ένωσης. Τα ποσά των προστίμων και των περιοδικών χρηματικών ποινών που εισπράττονται από την ΕΑΚΑΑ θα πρέπει να κατατίθενται σε τοκοφόρους λογαριασμούς έως ότου καταστούν οριστικά. Για κάθε απόφαση επιβολής προστίμων ή περιοδικών χρηματικών ποινών, τα ποσά που εισπράττονται από την ΕΑΚΑΑ θα πρέπει να κατατίθενται σε χωριστό λογαριασμό ή επιμέρους λογαριασμό, ώστε να διασφαλίζεται η ιχνηλασιμότητα έως ότου η απόφαση καταστεί οριστική.
            
            
               (6)Ο κατ’ εξουσιοδότηση κανονισμός (ΕΕ) αριθ. 667/2014 θα πρέπει να τροποποιηθεί αναλόγως.
            
            
               (7)Για την άμεση άσκηση της αποτελεσματικής εποπτείας και αναγκαστικής εκτέλεσης από την ΕΑΚΑΑ, ο παρών κανονισμός θα πρέπει να τεθεί σε ισχύ επειγόντως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κατ’ εξουσιοδότηση κανονισμός (ΕΕ) αριθ. 667/2014 τροποποιείται ως εξής:
            
         
         
            
               1)
                     Στο άρθρο 3, η παράγραφος 1 αντικαθίσταται από το ακόλουθο κείμενο:
            
            
               «1.
                     Ο πλήρης φάκελος που υποβάλλεται από τον ελεγκτή στην ΕΑΚΑΑ περιλαμβάνει τα ακόλουθα έγγραφα:
            
            
               –α)
                     την έκθεση πορισμάτων και αντίγραφο της έκθεσης πορισμάτων που απευθύνεται στο πρόσωπο για το οποίο διεξάγεται η έρευνα·
            
            
               –β)
                     αντίγραφο των γραπτών παρατηρήσεων του προσώπου για το οποίο διεξάγεται η έρευνα· 
            
            
               –γ)
                     τα πρακτικά ακροάσεων.»·
            
            
               2)
                     Παρεμβάλλεται το ακόλουθο άρθρο 3α:
            
            
               «Άρθρο 3α
            
            
               Δικαίωμα ακρόασης από την ΕΑΚΑΑ σχετικά με προσωρινές αποφάσεις εποπτικών μέτρων 
            
            
               1.Κατά παρέκκλιση από τα άρθρα 2 και 3, η διαδικασία που προβλέπεται στο παρόν άρθρο εφαρμόζεται όταν η ΕΑΚΑΑ εκδίδει προσωρινές αποφάσεις σύμφωνα με το άρθρο 67 παράγραφος 1 δεύτερο εδάφιο του κανονισμού (ΕΕ) αριθ. 648/2012.
            
            
               2.Ο ελεγκτής υποβάλλει τον φάκελο με τα πορίσματά του στην ΕΑΚΑΑ και ενημερώνει αμέσως το πρόσωπο για το οποίο διεξάγεται έρευνα σχετικά με τα πορίσματά του, αλλά δεν του παρέχει τη δυνατότητα να υποβάλει παρατηρήσεις. Η έκθεση πορισμάτων του ελεγκτή αναφέρει τα πραγματικά περιστατικά που ενδέχεται να συνιστούν μία ή περισσότερες από τις παραβάσεις που παρατίθενται στο παράρτημα I του κανονισμού (ΕΕ) αριθ. 648/2012, συμπεριλαμβανομένων τυχόν επιβαρυντικών ή ελαφρυντικών παραγόντων σε σχέση με τις εν λόγω παραβάσεις.
            
            
               Εάν του ζητηθεί, ο ελεγκτής παρέχει πρόσβαση στον φάκελο στο πρόσωπο για το οποίο διεξάγεται έρευνα.
            
            
               3.Εάν η ΕΑΚΑΑ θεωρήσει ότι από τα πραγματικά περιστατικά, που περιγράφονται στην έκθεση πορισμάτων του ελεγκτή, δεν φαίνεται να προκύπτει πιθανή παράβαση από εκείνες που αναφέρονται στο παράρτημα I του κανονισμού (ΕΕ) αριθ. 648/2012, αποφασίζει να περατώσει την έρευνα και κοινοποιεί την απόφαση αυτή στο πρόσωπο για το οποίο διεξάγεται η έρευνα.
            
            
               4.Εάν η ΕΑΚΑΑ αποφασίσει ότι πρόσωπο για το οποίο διεξάγεται έρευνα έχει διαπράξει μία ή περισσότερες από τις παραβάσεις που αναφέρονται στο παράρτημα I του κανονισμού (ΕΕ) αριθ. 648/2012 και εκδώσει προσωρινή απόφαση για την επιβολή εποπτικών μέτρων κατά τα οριζόμενα στο άρθρο 73 παράγραφος 1 στοιχεία α), γ) και δ) του κανονισμού (ΕΕ) αριθ. 648/2012, κοινοποιεί αμέσως αυτήν την προσωρινή απόφαση στο εν λόγω πρόσωπο.
            
            
               Η ΕΑΚΑΑ ορίζει εύλογη διορία εντός της οποίας τα πρόσωπα για τα οποία διεξάγεται έρευνα έχουν τη δυνατότητα να υποβάλουν γραπτές παρατηρήσεις σχετικά με την προσωρινή απόφαση. Η ΕΑΚΑΑ δεν υποχρεούται να λάβει υπόψη γραπτές παρατηρήσεις που παραλήφθηκαν μετά τη λήξη της εν λόγω διορίας.
            
            
               Εάν της ζητηθεί, η ΕΑΚΑΑ παρέχει πρόσβαση στον φάκελο στα πρόσωπα για τα οποία διεξάγεται η έρευνα. 
            
            
               Η ΕΑΚΑΑ δύναται επίσης να καλέσει τα πρόσωπα για τα οποία διεξάγεται έρευνα να παραστούν σε ακρόαση. Τα πρόσωπα για τα οποία διεξάγεται έρευνα μπορούν να συνοδεύονται από τους νομικούς τους συμβούλους ή από άλλα ενδεδειγμένα πρόσωπα τα οποία γίνονται δεκτά από την ΕΑΚΑΑ. Οι ακροάσεις δεν είναι δημόσιες.
            
            
               5.Η ΕΑΚΑΑ παρέχει τη δυνατότητα ακρόασης στο πρόσωπο για το οποίο διεξάγεται η έρευνα και λαμβάνει τελική απόφαση το συντομότερο δυνατόν μετά την έκδοση της προσωρινής απόφασης.
            
            
               Εάν η ΕΑΚΑΑ θεωρήσει, βάσει του πλήρους φακέλου και αφού παράσχει τη δυνατότητα ακρόασης στα πρόσωπα για τα οποία διεξάγεται έρευνα, ότι το πρόσωπο για το οποίο διεξάγεται έρευνα έχει διαπράξει μία ή περισσότερες από τις παραβάσεις που αναφέρονται στο παράρτημα I του κανονισμού (ΕΕ) αριθ. 648/2012, εκδίδει επιβεβαιωτική απόφαση για την επιβολή ενός ή περισσότερων από τα εποπτικά μέτρα που προβλέπονται στο άρθρο 73 παράγραφος 1 στοιχεία α), γ) και δ) του κανονισμού (ΕΕ) αριθ. 648/2012. Η ΕΑΚΑΑ κοινοποιεί αμέσως την απόφαση αυτή στον ενδιαφερόμενο.
            
            
               Εάν η ΕΑΚΑΑ εκδώσει τελική απόφαση η οποία δεν επιβεβαιώνει την προσωρινή απόφαση, η προσωρινή απόφαση θεωρείται ότι καταργείται.»·
            
            
               3)
                     Το άρθρο 8 τροποποιείται ως εξής: 
            
         
         
            
               α)
                     το πρώτο εδάφιο αντικαθίσταται από το ακόλουθο κείμενο: 
            
            
               «Τα ποσά των προστίμων και περιοδικών χρηματικών ποινών που εισπράττονται από την ΕΑΚΑΑ κατατίθενται σε τοκοφόρο λογαριασμό που ανοίγεται από τον υπόλογο της ΕΑΚΑΑ έως ότου καταστούν οριστικά. Σε περίπτωση παράλληλης είσπραξης πολλαπλών προστίμων ή περιοδικών χρηματικών ποινών από την ΕΑΚΑΑ, ο υπόλογος της ΕΑΚΑΑ διασφαλίζει την κατάθεσή τους σε διαφορετικούς λογαριασμούς ή επιμέρους λογαριασμούς. Τα ποσά αυτά δεν εγγράφονται στον προϋπολογισμό της ΕΑΚΑΑ ούτε καταχωρίζονται ως ποσά του προϋπολογισμού.»·
            
            
               β)
                     το τρίτο εδάφιο αντικαθίσταται από το ακόλουθο κείμενο:
            
            
               «Ο υπόλογος της ΕΑΚΑΑ υποβάλλει αναφορές σε τακτά χρονικά διαστήματα προς τον διατάκτη της ΓΔ Χρηματοπιστωτικής Σταθερότητας, Χρηματοπιστωτικών Υπηρεσιών και Ένωσης Κεφαλαιαγορών της Ευρωπαϊκής Επιτροπής σχετικά με τα ποσά των επιβληθέντων προστίμων και περιοδικών χρηματικών ποινών, καθώς και το καθεστώς τους.».
            
            
               Άρθρο 2
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 26.1.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        EE L 179 της 19.6.2014, σ. 31.
               
               
                  
                     (2)
                  
                        EE L 201 της 27.7.2012, σ. 1.
               
               
                  
                     (3)
                  
                        EE L 141 της 29.5.2019, σ. 42. 
               
               
                  
                     (4)
                  
                        
                  https://www.esma.europa.eu/press-news/consultations/consultation-ccp-penalties#TODO
                   
                  https://www.esma.europa.eu/press-news/consultations/consultation-ccp-penalties#TODO
               
               
                  
                     (5)
                  
                        ΕΕ L 201 της 27.7.2012, σ. 1.
               
               
                  
                     (6)
                  
                        Κανονισμός (ΕΕ) 2019/834 του Ευρωπαϊκού Κοινοβουλίου και του Συμβουλίου, της 20ής Μαΐου 2019, για την τροποποίηση του κανονισμού (ΕΕ) αριθ. 648/2012 σε σχέση με την υποχρέωση εκκαθάρισης, την αναστολή της υποχρέωσης εκκαθάρισης, τις απαιτήσεις αναφοράς, τις τεχνικές μείωσης κινδύνου για συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο, την καταχώριση και την εποπτεία των αρχείων καταγραφής συναλλαγών και τις απαιτήσεις για αρχεία καταγραφής (ΕΕ L 141 της 28.5.2019, σ. 42).
               
               
                  
                     (7)
                  
                        Κατ’ εξουσιοδότηση κανονισμός (ΕΕ) αριθ. 667/2014 της Επιτροπής, της 13ης Μαρτίου 2014, για τη συμπλήρωση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά τους διαδικαστικούς κανόνες σχετικά με τα πρόστιμα που επιβάλλονται σε αρχεία καταγραφής συναλλαγών από την Ευρωπαϊκή Αρχή Κινητών Αξιών και Αγορών, συμπεριλαμβανομένων κανόνων για το δικαίωμα υπεράσπισης και διατάξεων περί χρονικών ορίων (ΕΕ L 179 της 19.6.2014, σ. 31).